**Κόνιτσα 28/03/2022**

**ΔΕΛΤΙΟ ΤΥΠΟΥ**

**Με λαμπρότητα πραγματοποιήθηκε ο εορτασμός της εθνικής επετείου της 25ης Μαρτίου 1821 στον Δήμο Κόνιτσας.**

Σε κλίμα εθνικής υπερηφάνειας πραγματοποιήθηκε ο εορτασμός της εθνικής επετείου της 25ης Μαρτίου 1821 στην Κόνιτσα, παρουσία του Γενικού Γραμματέα Δημόσιας Τάξης του Υπουργείου Προστασίας του Πολίτη κ. Κωνσταντίνου Τσουβάλα ως εκπροσώπου της Κυβέρνησης.

Στις 10:00 τελέσθηκε Θεία Λειτουργία και επίσημη Δοξολογία στον Ιερό Ναό του Αγίου Κοσμά του Αιτωλού χοροστατούντος του Σεβασμιωτάτου Μητροπολίτου Δρυϊνουπόλεως Πωγωνιανής και Κονίτσης και στη συνέχεια επιμνημόσυνη δέηση στο Μνημείο των Πεσόντων έξω από το Δημαρχείο και κατάθεση στεφάνων. Τον πανηγυρικό της ημέρας εκφώνησε ο κ. Βασίλειος Χρόνης φιλόλογος του Γυμνασίου Κόνιτσας, ενώ η τελετή έληξε με την ανάκρουση του Εθνικού μας Ύμνου από τη Φιλαρμονική του Δήμου Κόνιτσας «Ελευθέριος Χ. Παγγές» και τμήμα στρατιωτών του 583 Τ.Π. Ακολούθως, ο Δήμαρχος Κόνιτσας παρέθεσε δεξίωση για τους πολίτες και τις Αρχές.

Οι εορταστικές εκδηλώσεις κορυφώθηκαν με τη μαθητική και στρατιωτική παρέλαση από τμήμα του 583 Τ.Π. και τμήμα της Εθνοφυλακής, τηρώντας τα προβλεπόμενα μέτρα προστασίας από τον covid 19.

Στην εκδήλωση συμμετείχαν ο Γενικός Γραμματέας Δημόσιας Τάξης του Υπουργείου Προστασίας του Πολίτη Κων/νος Τσουβάλας ως εκπρόσωπος της Κυβέρνησης, ο Σεβασμιώτατος Μητροπολίτης Δρυϊνουπόλεως Πωγωνιανής και Κονίτσης, ο Δήμαρχος Κόνιτσας, ο Διοικητής του Τάγματος Προκαλύψεως Κόνιτσας, ο Διοικητής του Τάγματος Εθνοφυλακής, ο Αστυνομικός Υποδιευθυντής ως εκπρόσωπος της Διεύθυνσης Αστυνομίας Ιωαννίνων, ο Διοικητής της Πυροσβεστικής Κόνιτσας, οι Αντιδήμαρχοι Κόνιτσας και ο Πρόεδρος ΚΕΠΑΠΑ, Δημοτικοί Σύμβουλοι, ο Πρόεδρος της Κοινότητας Κόνιτσας, εκπρόσωπος του Συνδέσμου Εφέδρων Αξιωματικών Ν. Ιωαννίνων και εκπρόσωποι τοπικών φορέων.

Από το Γραφείο Δημάρχου